internet vaartha 184 Views
ముంబై : ఫార్మా రంగ ఎగుమతుల్లో భారత్‌ చైనాను అధిగమిస్తోంది. వాణిజ్య మంత్రిత్వశాఖ అంచనాల ప్రకారం భారత్‌ ఫార్మారంగ ఎగుమతులు 2015లో 12.54 బిలియన్‌ డాలర్లుగా ఉన్నాయి. 7.55శాతం వృద్ధిని సాధించింది. గత ఏడాది భారత్‌ చైనాను అధిగమించిందని ప్రకటించింది. 2015లో భారత్‌ ఫార్మారంగ ఎగుమతులు 11.66 బిలియన్‌ డాలర్ల నుంచి 12.54బిలియన్‌ డాలర్లవరకూ పెరిగినట్లు అంచనా. చైనా ఎగుమతులు 5.3శాతంపెరిగి 6.94 బిలియన్‌ డాలర్లు మాత్రమే ఉన్నాయి. అన్ని కీలక మార్కెట్లలో చైనాకంటే భారత్‌ ముందుందని, అమెరికా, ఆఫ్రికా, యూరోపియన్‌ యూనియన్‌ మార్కెట్లలో భారత్‌దే ఆధిపత్యమని వాణిజ్య మంత్రిత్వశాఖ వివరించింది. భారత్‌ నుంచి అమెరికాకు ఫార్మా ఎగుమతులు 23.4శాతం పెరిగి గత ఏడాది 4.74 బిలియన్‌ డాలర్లకు చేరాయి. ఇతరత్రా చూస్తే చైనా ఫార్మారంగ ఎగుమతులు అమెరికాకు 15శాతంపెరిగి 1.34 బిలియన్‌ డాలర్లుగా ఉన్నాయి. భారత్‌ యూరోపియన్‌ యూనియన్‌, ఆఫ్రికాదేశాల్లో కూడా ఆధిపత్యంతో ఉంది. ఇయుదేశాలకు 1.5 బిలియన్‌ డాలర్లు, ఆఫ్రికా దేశాలకు 3.04 బిలియన్‌ డాలర్లు ఎగుమతులు చేసింది. ఎపిఐల దిగుమతికి భారత్‌ ఎక్కువగా చైనాపైనే ఆధారపడుతోంది. ఔషధాలకు ఇవే ముడివనరులుగా ఉంటాయి. చైనానుంచి భారీస్థాయిలో దిగుమతి చేసుకోవడంపై ఈ రంగం, ప్రభుత్వం కూడా కలవరం వ్యక్తంచేస్తున్నాయి. జనరిక్‌ ఔషధా లకు భారత్‌ ప్రపంచస్థాయి హబ్‌గా నిలిచింది. దేశ ఫార్మా రంగ ఉత్పత్తి టర్నోవర్‌ 20 బిలియన్‌ డాలర్ల వరకూ ఉంది.